
Izrael Állam: üdvtörténeti szükségszerűség?

A második világháborút követő évtizedekben valamennyi keresztény felekezet hivatalosan is visszavonta a szubsztitúciós teológia néven ismert, a kereszténységben a 4. századtól egyeduralkodó tanítást, amely Izrael, mint nemzet végleges elutasítását fogalmazta meg. Az évszázadok során ez a teológiai koncepció jelentős mértékben befolyásolta többek között az Egyház eszkhatológiai tanítását. Annak ellenére azonban, hogy a kereszténység szakított a szubsztitúció tannal, az általa befolyásolt részterületei a rendszeres teológiának nem kerültek revízió alá. Ezen belül az eszkhatológiára különösen igaz az, hogy mind a mai napig lényegileg befolyásolják a helyettesítési teológia által felállított előfeltevések.
Ha azonban az eszkhatologikus tanítást megtisztítjuk a szubsztitúciós teológiától, és az idevonatkozó bibliai utalásokat a behelyettesítés által létrehozott évszázados előítéletek nélkül tanulmányozzuk, akkor abból az alábbi következtetéseket vonhatjuk le.
1. Ha nem köt bennünket az Izrael végleges elvetésének kényszere, akkor nem szükséges az Izrael–Egyház allegóriát fenntartanunk az exegézisben. 
2. A szó szerinti exegézis alkalmazásával azonban felvetődik a messiási királyság ad litteram, földi megvalósulásának lehetősége, amelyet az Újszövetség Isten országáról szóló tanítása és a testi feltámadás hitvallása is alátámaszt. Ez egyenesen elvezet bennünket az ókeresztény hagyományban világosan jelenlévő millenarizmus újragondolásához is.
3. A földön megvalósuló messiási birodalom, vagyis a politikai, gazdasági, kulturális, társadalmi értelemben megalakuló ezeréves királyság azonban elválaszthatatlan Izrael nemzeti szintű helyreállításának bibliai tanításától. Ezt a helyreállítást támasztja alá Pál apostol Róma levélben található okfejtése Izrael és az Egyház üdvtörténelemben betöltött szerepéről.
4. Végül pedig, ennek a dolgozatnak a fő kérdése tekintetében megállapítható az, hogy Izrael államának helyreállítása a fentiekből következően üdvtörténelmi szükségszerűség. A modern Izrael államának létezése olyan páratlan, nagy jelentőségű tény, amely hordozhat magában üdvtörténeti üzenetet, ezért ennek keresztény szempontú vizsgálata korunk elengedhetetlenül fontos feladata.
Az Egyház földi pályafutásának sikere szempontjából alapvető fontosságú annak megállapítása, hogy Izrael államának létezése valóban Krisztus visszajövetelét jelzi-e. Amennyiben igen, az Egyháznak fel kell készülnie a Vőlegény méltó fogadására.



